Csillagászati hét Berekfürdőn

Az idén július 14. és 20. között szerveztük meg a berekfürdői Csillagászati Hetet. 2010 nyara volt az első, amikor még Varázstorony néven látogattunk el a nagykunsági fürdőhelyre, a mostanit, a 16.-at már a Csillagvizsgáló és Tudományos Élményközpont színeiben tartottuk meg.

Hétfőtől péntekig délutánonként a gyógyfürdő kisszínpadját rendeztük be interaktív kísérletekkel, amelyek között a fizika, a kémia, az elektronikai összerakós, a csillagászati csináld magad és a naptávcsöves megfigyelések mellett sakkmester irányított partik és geocaching játék szórakoztatta a vízből ide vonzódó gyerekeket és kisgyermekes családokat. A felnőttek gyermekeikkel közösen feszültek neki a fizikai, kémiai és csillagászati teszteknek. A kísérletezni vágyók pontgyűjtő füzetet kaptak, ha megfelelő pontszámot elértek, azt ajándéktárgyakra válthattak be.

Mint megtudtuk, több család, akik Berekfürdőn szánják eltölteni nyaralásokat, azt a Csillagászati Hét még januárban kijelölt időszakára tervezik.

A strandfürdő 20 órai bezárása után a fürdő melletti 60 fős nagysátorba csalogattuk az érdeklődőket. A minden esti kísérleti bemutatók teleházas (teltsátras) közönség előtt folytak, csak címeiket sorolom: Gázok háborúja (hélium és cseppfolyós nitrogén); Tüzeskedjünk (kémiai kísérletek); A világűr kémiája; Túlélés egy lakatlan szigeten (fizikai és kémiai tudásunk alapján); Kísérletek a családban (Härtlein Károly ajánlásaként).

Este 9 órától megtelt a Bod László Művelődési Ház a 12-es karikás előadásokra. A hit és tudomány; A Mars-utazás kihívásai; A Világegyetem nagy kérdései; Az éjszakai égbolt színei; Bor és egészség (az Eszterházy Károly Katolikus Egyetem borainak kóstolásával egybekötve) témákra nemhogy betöltötték a 40 fős termet, de még a nyitott ajtón és ablakokon is csüngtek az érdeklődők.

A napi program része, ill. befejezése volt a Csillagles, azaz a távcsöves megfigyelés. A Veress Zoltán Általános Iskola udvara ideális helynek bizonyult a csillagos ég bemutatására. Annak ellenére, hogy se a Hold, se a bolygók nem érkeztek meg, éjfélig több csillaghalmazt sikerült „lencsevégre” kapni, csillagmesékkel szórakoztatni az érdeklődő felnőtteket és kérdezősködő, alvásra még ágyba nem parancsolt gyerekeket.

A hét show műsora szombat és vasárnap délután a Brutális fizika és kémia címmel zajlott. Helye a strand nagyszínpadja, amely a két nagy ikermedence mellett volt felállítva, így nem csak a vízből kijövő csöpögő fürdőruhások, de a medence béliek is jól láthatták a produkciót. „Látványos, meghökkentő, néha veszélyes, vagy csak agyzsibbasztó dolgok a fizika és kémia világából, amitől egyszerre azt kérdezed: ez most komoly?” (MI). A bemutatón palackok és hordók robbantak szét, roppantak össze fülsiketítő zajjal, petpalack rakéták száguldtak az „égbe”, a kísérletezők mellkasán pöröllyel téglákat törtek darabokra. Varázslatos színek kavalkádja játszott a lombikban, kémikus trükkök bukkantak elő, a hidrogénnel töltött lufik sorozatosan robbannak szét láng-és hangbombák kíséretében, szemünk láttára tört elő Európa legkisebb vulkánja a strandon.

Ez a bemutató nemcsak látványos, hanem elgondolkodtató is: mire jó a fizika és a kémia, ha az iskolában jól megértettük? Miért van rájuk égető szükség a mindennapokban és hogyan lehet beléjük szeretni egy strand medencéje mellett?

Lebilincselő – igazi tudományos show volt, ahol a fizika és a kémia szó szerint lenyűgözte a közönséget!

Vida József

Eger, 2025. július 23.